สมาคมตัวแทนฟันธงพ.ค.ตลาดทรุดประกันซบฮวบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — นายกสมาคมตัวแทนประกันชีวิตฟันธงเดือน พ.ค.ตลาดทรุด
นายบรรยง วิทยวีรศักดิ์ นายกสมาคมตัวแทนประกันชีวิตและที่ปรึกษาทางการเงิน เปิดเผยว่า เดือน พ.ค.นี้ จะเป็นเดือนที่ยอดขายประกันชีวิตซบเซามากที่สุดของปี เนื่องจากมีการก่อวินาศกรรม มีการประกาศกฎหมายฉุกเฉิน และธนาคารพาณิชย์ สถาบันการเงินหยุดทำการ ส่งผลให้ตัวแทนไม่มั่นใจในความปลอดภัย จึงไม่ค่อยออกพบลูกค้า
ขณะที่ธนาคารและสถาบันการเงินมีการหยุดทำการบ่อยครั้ง ทำให้ยอดขายประกันผ่านธนาคารลดลงด้วย รวมถึงประชาชนเมื่อเห็นเหตุการณ์ความรุนแรงได้เกิดอาการช็อก และชะลอการตัดสินใจซื้อประกันชีวิต
“คาดว่าทุกบริษัทจะมียอดขายที่ซบเซาลงในเดือน พ.ค.นี้ ซึ่งจะต้องอาศัยกิจกรรมส่งเสริมการตลาดเข้ามาช่วย ถึงจะทำให้ยอดขายกระเตื้องขึ้นในเดือนถัดไป” นายบรรยง กล่าว
นายบรรยง กล่าวว่า ความเสียหายครั้งนี้ส่งผลกระทบต่อเศรษฐกิจโดยรวมหยุดชะงัก ซึ่งธุรกิจประกันชีวิตเป็นหนึ่งในธุรกิจที่สามารถช่วยกระตุ้นเศรษฐกิจให้เติบ โตได้ หากได้รับการสนับสนุนด้านภาษีเพิ่มเติม ซึ่งขณะนี้ทราบมาว่าภาษีหลายเรื่องที่ทางภาคเอกชนเสนอไปเสร็จสิ้นหมดแล้ว เหลือเพียงรอเวลาในการประกาศใช้เท่านั้น
“หากได้รับการลดหย่อนภาษีเพิ่มจากปัจจุบัน 1 แสนบาท จะกระตุ้นให้ประชาชนหันมาออมผ่านประกันชีวิตมากขึ้น” นายบรรยง กล่าว
นายบรรยง กล่าวว่า เมื่อวันที่ 24 พ.ค.ที่ผ่านมา ทางกรมพัฒนาธุรกิจการค้า กระทรวงพาณิชย์ ได้เรียกสมาคมการค้าต่างๆ เข้าพบ เพื่อสรุปผลว่าแต่ละสมาคมฯ ได้รับผลกระทบจากเหตุการณ์ชุมนุมมากน้อยแค่ไหน และต้องการให้ภาครัฐบาลช่วยเหลืออย่างไรบ้าง ซึ่งในส่วนของสมาคมตัวแทนประกันชีวิตและที่ปรึกษาการเงินได้รับผลกระทบน้อยที่สุด จึงไม่ได้ขอความช่วยเหลือใดๆ ไป